প্রশ্ন (৩৭/৩৭) : কিছু লোক বলে শরীআত এবং মারেফাত আলাদা। মারেফাত বলে কিছু আছে কি?  -আলমগীর  বাড্ডা, টাংগাঈল।  উত্তর : মারেফাত অর্থ চেনা বা বিশেষভাবে জানা। পারিভাষিক অর্থে আল্লাহকে জানা। অন্য সৃষ্টির সাথে মানুষের পার্থক্য এই যে, তাকে জ্ঞান দান করা হয়েছে এজন্য যে, তার দ্বারা সে তার প্রতিপালককে চিনতে পারবে ও তার লাভ ও ক্ষতির তারতম্য করতে পারবে। কিন্তু মানুষের জ্ঞান সসীম, যা দিয়ে সে তার ভবিষ্যৎ ভাল ও মন্দ যথার্থভাবে তারতম্য করতে পারে না। সেকারণ আল্লাহ অনুগ্রহ করে আদেশ ও নিষেধ সম্বলিত শরীআত নাযিল করেছেন। যা মানুষের দুনিয়া ও আখেরাতের কল্যাণের পথ দেখায়। অতএব পূর্ণাঙ্গ ইসলামী শরীআত নাযিল হওয়ার পর আল্লাহকে পাওয়ার জন্য অন্য কোন কল্যাণের পথ বা তরীকা তালাশ করার আবশ্যকতা নেই। সেটা করতে গেলে মানুষ আল্লাহ্র পথ থেকে বিচ্যুত হবে ও শয়তানের খপ্পরে পড়বে (নিসা ১৬৫)। রাসূল (ছাঃ) ও ছাহাবীগণের যুগে মারেফাত বলে পৃথক কোন পদ্ধতি ছিল না। এগুলি পরবর্তী যুগে কিছু কথিত দুনিয়াত্যাগী মানুষের দ্বারা সৃষ্ট। যা মুমিনকে শরীআত মান্য করা থেকে দূরে সরানোর অপকৌশল মাত্র। এগুলি স্রেফ বিদআতী প্রথা। এসব থেকে দূরে থাকা কর্তব্য।